|  |
| --- |
| The Ghan |
|  
*The Ghan* traukinys Alis Springso stotyje |
| Informacija |
| Tipas | transkontinentinis keleivinis |
| Statusas | veikiantis |
| Šalis | Australija |
| Pirmas reisas | 1929 m. |
| Operatorius | Journey Beyond Rail Expeditions |
| Maršrutas |
| Pradžia | Adelaidė |
| Pabaiga | Darvinas |
| Ilgis | 2979 km |
| Kelionės trukmė | 51–55 val. |
| Reisų dažnumas | kartą per savaitę |
| Techniniai duomenys |
| Vėžė | 1435 km |
| Išvystomas greitis | 115 km/h |
| Papildoma informacija |
|  **Vikiteka** | The Ghan |

*The Ghan* maršrutas. Geltona spalva – senoji siaurojo geležinkelio linija.
**The Ghan** – keleivinis traukinys Australijoje, kursuojantis tarp Adelaidės ir Darvino. Traukinį eksploatuoja *Journey Beyond Rail Expeditions* bendrovė. Kelionė 2 979 km ilgio maršrutu trunka 51–55 valandas.

Savo maršrute traukinys kerta keturias klimato zonas ir įveikia 22,5 laipsnius platumų. Nuo 1929 iki 2004 m. traukinys kursuodavo iki Alis Springso. Iki Darvino pradėjo kursuoti nuo 2004 m. kai buvo užbaigta Alis Springso–Darvino geležinkelio statyba.

Pavadinimas
-----------

*The Ghan* – buvusio neoficialaus traukinio pavadinimo *The Afghan Express* sutrumpinta versija. Pavadinimas susijęs su kupranugarių varovais, atvykusiais į Australiją XIX a. padėti britų kolonistams palengvinti susisiekimą su sunkiai pasiekiamais šalies vidiniais rajonais. Tai buvo ne tik afganistaniečiai, bet ir kitų Pietų Azijos tautų atstovai, kuriuos visus australai vadino „afganais". Dėl pavadinimo kilmės yra daug įvairių versijų. Dauguma jų teigia, jog pavadinimą sugalvojo traukinio ekipažo nariai ar kiti geležinkelio darbuotojai, ironizuodami apie patį traukinį ar jo keleivius. Manoma, kad tai įvyko 1923 m. kai traukinio sąstatą pirmąkart papildė miegamuoju vagonu. Populiariausia versija teigia, kad pirmuoju reisu miegamajame vagone važiavo tik vienas keleivis – „afganas". Naujasis pavadinimas greitai prilipo ir išpopuliarėjo, vėliau sutrumpintas iki *Ghan Express*, dar vėliau liko tik *Ghan*. 1929 m. pavadinimas *The Ghan* traukiniui suteiktas oficialiai.

Istorija
--------

Pirmasis traukinys tiesiamoje Port Ogastos – Udnadatos geležinkelio linijoje pradėjo kursuoti 1879 m. kai buvo nutiestas 40 km ruožas iki Kvorno. Tiesiant geležinkelį toliau į šiaurę, traukinio maršrutas po truputį ilgėjo. Udnadatą geležinkelis pasiekė 1891 m. o ruožas iki Alis Springso nutiestas 1926–1929 m. Iki tol nuo Udnadatos iki Alis Springso keleivius ir krovinius transportuodavo kupranugariais.

Senojo traukinio siauros vėžės lokomotyvas *Old Ghan* muziejuje Alis Springse
Pirmasis traukinys *The Ghan* pavadinimu atvyko į Alis Springsą (tuomet vadintą Stiuartu) 1929 m. rugpjūčio 4 d. pavėlavęs dvi su puse valandos. Tais laikais traukinys dažnai vėluodavo, dažniausiai dėl liūčių išplautų kelio ruožų. Traukinio sąstate iškart už lokomotyvo būdavo platforminis vagonas su atsarginiais pabėgiais ir įrankiais išplautų ruožų taisymui. Iš pradžių traukiniai kursuodavo kas dvi savaites, po keleto metų – kas savaitę, nuo 1956 m. – dukart per savaitę, o nuo 1975 m. – vėl kartą per savaitę. 

Geležinkelis iki Alis Springso buvo nutiestas 1070 mm vėžės, šalia Port Ogastos–Darvino telegrafo linijos. Šiuo maršrutu buvo daugiau prieinamo vandens garvežių atsargoms pripildyti. Kai garvežius pakeitė dyzeliniai lokomotyvai, nuspręsta tiesti naują, standartinės (1435 mm) vėžės geležinkelio liniją sausesniu, nuo potvynių apsaugotu maršrutu, apie 160 km į vakarus nuo senosios linijos. Statyba pradėta 1975 m. Tarkuloje ir užbaigta 1980 m. Alis Springse. Senoji linija išardyta. Pirmasis traukinys naujuoju maršrutu išvyko iš Adelaidės 1980 m. gruodžio 11 d.

Jau XIX a. pab. geležinkelį buvo planuota nutiesti per visą žemyną iki pat Darvino, bet tik 2003 m. šis planas realizuotas, per dvejus metus nutiesus 1420 km atkarpą nuo Alis Springso iki Darvino. Nuo 2004 m. vasario 3 d. *The Ghan* traukinys kursuoja tarp Adelaidės ir Darvino.

*The Ghan* lokomotyvas su užrašu

Traukinys
---------

Du lokomotyvai traukinio priekyje
*Platinium* klasės vagonas
Traukinį eksploatavo valstybinė „Sandraugos geležinkelių" (*Commonwealth Railways*) bendrovė, nuo 1974 m. – Australijos valstybinių geležinkelių bendrovė (*Australian National*). 1997 m. vykdant dalinę Australijos geležinkelių privatizaciją, *The Ghan* traukinys kartu su *Indian Pacific* ir *The Overland* traukiniais parduotas traukinių operatoriui *Great Southern Rail* (nuo 2019 m. vadinamas *Journey Beyond Rail Expeditions*). Šiais laikais tai prabangus traukinys, naudojamas daugiausiai turtingų turistų. Kursuoja kartą per savaitę, nuo birželio iki rugpjūčio – dukart. Darvino kryptimi traukinys stoja Marlos, Alis Springso ir Katrinos tarpinėse stotyse, Adelaidės kryptimi – Katrinos, Alis Springso ir Mangurio stotyse. Sustojimo vietose keleiviams siūlomos papildomos pramogos ir ekskursijos.

Traukinio sąstatą sudaro nuo 16 iki 38 australų gamybos keleivinių vagonų, pagamintų apie 1970 m. *Indian Pacific* traukiniui, ir vagonas automobilių pervežimui. Trauką užtikrina krovinių vežimo bendrovės *Pacific National* NR klasės lokomotyvas; dėl didelių nuotolių negyvenamuose plotuose prie traukinio kabinamas ir antras, rezervinis lokomotyvas. Kartais naudojami kiti, AN ir DL klasės lokomotyvai. 2016 m. keletą savaičių *The Ghan* tapo ilgiausiu keleiviniu traukiniu pasaulyje: su 44 vagonais bendras traukinio ilgis siekė 1096 metrus.

Keleiviams siūlomos dvi paslaugų klasės: Auksinė (*Gold Service*) ir Platininė (*Platinium Service*). Iki 2016 m. liepos buvo siūloma ir ekonominė Raudonoji klasė (*Red Service*), vėliau, Australijos vyriausybei baigus subsidijuoti ekonominės klasės bilietus, Raudonosios klasės traukinyje atsisakyta. Traukinyje prieinama ir keleivių automobilių pervežimo paslauga.

Incidentai
----------

* 2002 m. spalio 24 d.: Solsberyje, Pietų Australijoje traukinys susidūrė su mokykliniu autobusu. Žuvo 4 autobuso keleiviai.
* 2006 m. gruodžio 12 d.: geležinkelio pervažoje 35 km į pietus nuo Adelaidės upės Šiaurės teritorijoje traukinys susidūrė su sunkvežimiu. 7 iš 11 vagonų nuvažiavo nuo bėgių, sunkiai sužeista viena traukinio keleivė. Sunkvežimio vairuotojas areštuotas ir pripažintas kaltu.
* 2007 m. kovo 4 d.: liūtys išplovė kelio ruožą tarp Darvino ir Adelaidės upės. Kol geležinkelį atstatė, traukiniai kursavo iki Katrinos stoties.
* 2007 m. rugpjūčio 6 d.: geležinkelio pervažoje 50 km į šiaurę nuo Adelaidės traukinys susidūrė su sunkvežimiu. Traukinio keleiviai patyrė lengvus sužalojimus.
* 2009 m. birželio 6 d.: 19 metų amerikiečių turistas 2 valandas 200 km laikėsi įsikibęs turėklų traukinio išorėje po to, kai pavėlavo įlipti į traukinį Port Ogastoje. Traukinio techninis darbuotojas išgirdo jo šauksmus ir nuspaudė avarinį stabdį.

Galerija
--------

* The Ghan traukinys atvyksta į Darvino stotį*The Ghan* traukinys atvyksta į Darvino stotį
* Restorano vagonasRestorano vagonas
* Vagonas automobilių pervežimuiVagonas automobilių pervežimui
* Keleivių įlaipinimas į ekonominės klasės vagoną 2009 m.Keleivių įlaipinimas į ekonominės klasės vagoną 2009 m.
* Alis Springso stotyje nuo ką tik atvykusio traukinio atkabinami lokomotyvaiAlis Springso stotyje nuo ką tik atvykusio traukinio atkabinami lokomotyvai
* Senojo siauros vėžės traukinio restorano vagonas Old Ghan muziejuje Alis SpringseSenojo siauros vėžės traukinio restorano vagonas *Old Ghan* muziejuje Alis Springse

Šaltiniai
---------

1. 1 2  *The Ghan 2020 – 2021 Fares & Timetable* Archyvuota kopija 2021-02-28 iš Wayback Machine projekto. Journey Beyond. Nuoroda tikrinta 2021-03-04.
2. ↑  *The Ghan story*, Pichi Richi Railway. Nuoroda tikrinta 2020-01-29.
3. 1 2  *Following The Original Ghan Railway* Archyvuota kopija 2019-04-18 iš Wayback Machine projekto. Australia for everyone. Nuoroda tikrinta 2020-01-30.
4. ↑  Moana Tregaskis, *On the 2 P.M. From Adelaide To Alice*, The New York Times, 1990 m. rugsėjo 16 d. Nuoroda tikrinta 2020-01-31
5. ↑  *The Window Seat*, Network, 1980 m. rugsėjis, p. 27.
6. ↑  *First Train* Archyvuota kopija 2018-03-13 iš Wayback Machine projekto. AustralAsia Railway Corporation. Nuoroda tikrinta 2020-02-01.
7. ↑  *Australia welcomes one of the longest passenger trains of all time*, The Telegraph, 2016 m. gegužės 15 d. Nuoroda tikrinta 2020-01-31.
8. ↑  Sam Tomlin, *High rollers only for rail with Indian Pacific set to cut economy class seats*, ABC News, 2016 m. kovo 8 d. Nuoroda tikrinta 2020-01-31.
9. ↑  *Four die after Ghan collides with packed school bus*, The Age, 2002 m. spalio 25 d. Nuoroda tikrinta 2020-01-31.
10. ↑  *Truck driver in Ghan crash arrested*, The Sydney Morning Gerald, 2006 m. gruodžio 14 d. Nuoroda tikrinta 2020-01-31.
11. ↑  *Rains wash section of Ghan rail link*, The Age, 2007 m. kovo 4 d. Nuoroda tikrinta 2020-01-31.
12. ↑  *Ghan train smashes into truck*, The Age, 2007 m. rugpjūčio 7 d. Nuoroda tikrinta 2020-01-31.
13. ↑  *Tourist Chad Vance clung to Ghan train for two hours*, The Weekend Australian, 2009 m. birželio 7 d. Nuoroda tikrinta 2020-01-31.

Nuorodos
--------

* The Ghan *Journey Beyond Rail Expeditions* tinklalapyje.